Cătălin Cîrstoiu, acuzații la adresa lui Nicușor Dan. Cum a încercat să blocheze construcția noului Spital Universitar
- Ionel Sclavone
- 28 martie 2024, 19:24
Cătălin Cîrstoiu îl acuză pe Nicușor Dan că i-ar fi pus bețe în roate în contextul construcției unei noi clădiri pentru Spitalul Universitar București. El spune că situațiar ar fi fost deblocată printr-o decizie adoptată la nivel de guvern.
Candidatul PSD-PNL pentru Primăria Generală, medicul Cîrstoiu, vorbește despre experiențele avute cu Nicușor Dan. El susține că actualul primar ar fi încercat să-i pună bețe în roate la construcția noului spital universitar. Aceasta deoarece Nicușor Dan a refuzat să elibereze certificatele de urbanism solicitate.
Cătălin Cîrstoiu, despre experiența cu Nicușor Dan
Candidatul PSD-PNL la Primăria Generală a povestit cum Nicușor Dan ar fi vrut să blocheze construcția noului spital universitar. Cătălin Cîrstoiu a precizat că, la momentul respectiv ar fi primit ajutor din partea Guvernului.
"M-am poticnit la Primăria Capitalei, pentru că inițial a fost un refuz de a elibera un certificat de urbanism, ceea ce e contrar legii. Certificatul de urbanism trebuia eliberat, după care a existat un certificat de urbanism pe care dl. primar nu l-a mai recunoscut, ceea ce mi s-a părut halucinant pentru un conducător de instituție publică", și-a început relatarea Cătălin Cîrstoiu.
Medicul Cîrstoiu susține că Nicușor Dan avea o idee greșită cu privire la terenul pe care urma să se construiasă viitorul imobil. Primarul ar fi refuzat să verifice situația, persistând într-o eroare.
"A fost o idee fixă, în care lucrurile stăteau cam așa: în fața spitalului este un parc, o zonă verde protejată (n.r. – susținea Primăria Capitalei la acea vreme) iar eu mă uitam siderat la conducătorul orașului și mă întrebam: «Omul ăsta a fost să vadă?». Eu spuneam că sunt două parcări, nu e un parc, nu e o zonă verde protejată, parcări autorizate de Primăria Generală a Capitalei în 2004. Reacția instituției statului a fost nu au fost semnate de mine. N-avea cum în 2000 să fie semnătura dânsului. Arhitectul-șef era același. Asta mi s-a părut mie interesant", a spus Cătălin Cîrstoiu.
Cum a rezolvat problema candidatul PSD-PNL
Cătălin Cîrstoiu a mai arătat că a avut senzația că merge să cerșească niște lucruri, pentru spital, pentru "sănătatea oamenilor acestui oraș". Mai ales că, a precizat, era vorba despre un proiect de urbanism "public, frumos".
"Dar concepția unui conducător de instituție că «Această instituție sunt eu!». Nu e adevărat, tu reprezinți o instituție. Atunci am avut senzația că mă duc la Primăria Generală a Capitalei să cerșesc niște lucruri, nu pentru mine, pentru un spital, pentru sănătatea oamenilor acestui oraș. Eu acolo trebuia să-mi găsesc cumva dreptatea, pentru că promovam un proiect de urbanism, un proiect public frumos", a mai spus medicul Cătălin Cîrstoiu.
Medicul a spus că situația a fost deblocată de Guvern și de Parlament care a promovat un act normativ. Astfel, datorită noilor reglementări, a putut fi demarată construcția noului spital.
"Până la urmă, știți cum s-a rezolvat problema asta? Problema s-a rezolvat cu ajutorul Guvernului României și cu ajutorul Parlamentului, care au legiferat o prevedere care să facă posibilă construcția noului spital universitar", a declarat Cătălin Cîrstoiu.
Cătălin Cîrstoiu, candidatu PSD-PNL la București
Directorul Spitalului Universitar București a fost desemnat candidat al coaliției PSD-PNL la alegerile pentru Primăria București. Medicul Cătălin Cîrstoiu a fost prezentat oficial în cadrul unui eveniment organizat la Palatul Parlamentului. El va fi susținut, în campania electorală, de cei doi șefi ai organizațiilor locale ale celor două formațiuni.
Pentru a obține voturile necesare câștigării mandatului de primar general, Cătălin Cîrstoiu se bazează pe resursele PSD și PNL. El a spus că primarii de sectoare trebuie să se înțeleagă, să colaboreze pentru dezvoltarea Capitalei.
"Vom avea, probabil, adică mai mult ca sigur, şi în sectoare primari de sector, vom avea consiliile locale dominate de alianţa dintre PSD şi PNL. Mi-aţi spune că e o uniformizare la nivelul Capitalei. Da, e utilă, pentru că, până la urmă, Bucureştiul, un proiect unic, trebuie să meargă mai departe. Nu are cum să meargă cu disensiuni între primarii de sector şi primarul general. Eu promit că va fi o coeziune", a afirmat Cătălin Cîrstoiu, la TVR Info.